石渠行送別福建參議李著作器之
作者：林光朝
朝代：宋

paragraphs: 我來石渠五十六，雙鬢如蓬腰未曲。
豈爲健筆有徐庾，自數來時六十五。
誰解辛苦續子虛，長安有客四十餘。
已成老翁不肯去，青藜當戶夜讀書。
東觀丈人起遐想，無爲歲月空踟躕。
去作諸侯老賓客，可無綠水兼紅蕖。
我家東下纔百里，釣螺一曲清無滓。
草堂爲筑荔枝斜，濯錦江頭有如是。
子思子方道爲尊，南國佳人如秋雲。
不知公侯有朱箔，要問常州李著作。